Diari Oficial de la Generalitat Valenciana


Sumari del DOGV 4512, del 02-06-2003 (2003/6110)

ACORD de 16 d'abril de 2003, de la Comissió Territorial d'Urbanisme de València, relatiu a la Modificació núm. 37 del Pla General de Cullera.
---------------------------------------------------------------------------------------------------------------------------------------------

### Dades del document

Número de DOGV
:   4512

Data del DOGV
:   02-06-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/6110


Data del document
:   16-04-2003

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Cullera
    * pla d'urbanisme

ACORD de 16 d'abril de 2003, de la Comissió Territorial d'Urbanisme de València, relatiu a la Modificació núm. 37 del Pla General de Cullera. [2003/6110]
  
Vist l'expedient remés per l'Ajuntament de Cullera referit a la Modificació núm. 37 del Pla General, i de conformitat amb els següents,
  
Antecedents de fet
  
Primer
  
El projecte es va sotmetre a informació pública mitjançant acord del Ple de l'Ajuntament en sessió realitzada el dia 19 de desembre de 2002 i es va anunciar en el periòdic Levante, de 21 de desembre de 2002, i en el DOGV de 10 de gener de 2003. Durant el pertinent període d'exposició pública, es van presentar 9 al·legacions.
  
Amb posterioritat es va aprovar provisionalment pel Ple municipal de 25 de febrer de 2003 i es va remetre l'expedient a l'organisme autonòmic corresponent per a l'aprovació definitiva.
  
Segon
  
El projecte consta de memòria justificativa.
  
Tercer
  
L'objecte del projecte és la modificació de diversos articles de les normes urbanístiques del PGOU de la població.
  
- Articles 1.21 i 1.22: es pretén establir el mateix règim tant en sòl urbanitzable programat com no programat i permetre en estos dos els usos provisionals amb el fi de fer viables les activitats recreatives en instal·lacions eventuals, portàtils o desmuntables, sempre que s'adopten les mesures correctores oportunes per a no causar molèsties als habitatges o apartaments pròxims.
  
- Articles 3.21.2, 3.21.3 i 6.14.4: es pretén permetre espais habitables davall de coberta en els edificis protegits amb nivell 3 en les zones EDC i CAS.
  
- Article 5.124: es pretén permetre excepcionalment i sempre que es justifique la dificultat per l'escassa profunditat del nivell freàtic, la ubicació d'aparcaments subterranis davall espai lliure públic en semisoterranis sempre que es garantisca l'accés i la utilització de la coberta de l'aparcament com a tal espai lliure.
  
- Article 6.14: es pretén permetre l'augment de l'alçària lliure de la planta baixa ?en l'actualitat és de 4,80 m màxim-, només en el cas que es vagen a construir aparcaments en l'entreplanta d'un edifici, a fi de facilitar la creació de places d'aparcament que constituïx una necessitat evident per a la població.
  
- Article 6.19: es pretén reduir, en parcel·les amb pendent transversal superior al 20%, la separació a alineacions exteriors fins a 5 m, en compte dels 10 m establits en l'actualitat.
  
- Article 6.24: es pretén permetre en les zones d'ordenació UFA i UFH que el pla de referència per a comptabilitzar les alçàries màximes no siga la rasant natural del terreny, sinó el d'excavació, i es complisca a partir d'este l'alçària màxima de cornisa de 7 m i la distància de l'edificació al pla vertical del terreny complirà la normativa sobre Habitabilitat i Disseny d'Habitatges a la Comunitat Valenciana.
  
- Article 6.26: es pretén permetre vols d'1,00 m en la zona d'ordenació UFH separats 0,60 m de límits i sense sobrepassar un pla vertical situat formant un angle de 45º amb el pla de façana que passe per la línia de separació d'edificis.
  
- Article 6.35: es definixen les condicions de les parcel·les d'ús TER-2 (Àrea Terciària) en l'àmbit territorial 5. Nucli del Far de forma semblant a les de la zona Cap de Far.
  
- Article 7.5.2: es planteja la flexibilització respecte de l'edificabilitat per als establiments hotelers de 3, 4 i 5 estreles així com per a les residències de la tercera edat, amb la intenció que es fomente este tipus d'establiments i ampliar així l'oferta existent.
  
- Article 7.8: es pretén incloure per a les parcel·les amb ús dotacional-assistencial el mateix règim quant a la possibilitat d'augment d'edificabilitat que per a l'ús hoteler.
  
Quart
  
Durant la tramitació de l'expedient s'ha sol·licitat informe
  
Cinqué
  
Cullera disposa de Pla General d'Ordenació Urbana aprovat definitivament per la Comissió Territorial d'Urbanisme el 19 de maig de 1995.
  
Sisé
  
La Comissió Informativa d'Urbanisme de 10 d'abril de 2003 proposa suspendre la modificació puntual.
  
El dia 11 d'abril de 2003 es remet per part de l'Ajuntament de Cullera un nou text de la modificació amb les modificacions següents:
  
- En l'article 7.5.2 es concreten per a les parcel·les on es vagen a establir usos hotelers de mode exclusiu i permanent, en funció de les distintes zones d'ordenació, les edificabilitats màximes així com les alçàries màximes i les ocupacions màximes de parcel·la que es podran realitzar.
  
Quant a la zona EDC (Edificabilitat Tancada) es manté el text de la modificació en què s'incloïa que es permetrà portar les alçàries fins a l'edifici més baix dels confrontants a la parcel·la.
  
Quant a la zona d'habitatges unifamiliars aïllats i adossats (UFA i UFH) es permet per a este ús una edificabilitat de 0,90 m²t/m²s, 3 plantes i un 50% d'ocupació de parcel·la.
  
En zona d'Edificació Oberta (EDA) es permet una edificabilitat de 2,80 m²t/m²s amb un màxim de 9 alçàries i un 60% d'ocupació en planta baixa i un 50% en plantes superiors.
  
En zona Terciari Genèric (TER) sense categoria específica es permet un màxim de 6 plantes amb una ocupació del 100% en planta baixa i primera i 50% en plantes superiors.
  
En zona Terciari 1 (TER-1) es permet un total de 9 alçàries i un 100% d'ocupació en planta.
  
En zona Terciari 2 (TER-2) es permet una edificabilitat d'1,50 m²t/m²s amb un màxim de 7 alçàries i una ocupació del 70% en planta baixa i del 50% en plantes superiors.
  
S'indica a més que s'obligarà al compliment de l'article 55 de la LRAU i es concretarà mitjançant un conveni urbanístic amb el promotor on es preveurà la proporció de dotacions públiques que s'ha de cedir com a mesura compensatòria a l'increment d'edificabilitat permés i la ubicació i característiques de dites dotacions i es necessitarà un informe municipal previ favorable sobre la seua idoneïtat. La quantia d'esta cessió està definida amb caràcter general pel Ple municipal.
  
Per a l'article 7.8 s'indica que les parcel·les d'ús dotacional assistencial tant de privat com de públic, s'assimilaran a l'ús hoteler per la qual cosa es plantegen per a estes els criteris de flexibilització d'edificabilitat plantejats per a l'ús hoteler en esta modificació, tenint en compte que serà necessari l'informe favorable, en tot cas, de la Conselleria competent per raó de la matèria, amb el fi que es complisquen els mínims exigibles per als establiments d'este tipus.
  
Seté
  
El dia 15 d'abril de 2003 es presenta l'informe de la Unitat d'Inspecció del Patrimoni Històric Artístic de la Direcció Territorial de Cultura sobre la modificació de l'article 3.21.2, 3.21.3 i 6.14.4.
  
Huité
  
La Comissió Informativa de la Comissió Territorial d'Urbanisme de València, en sessió realitzada el 10 d'abril de 2003, va emetre l'informe relatiu al projecte que ens ocupa, i complix així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
La tramitació ha sigut correcta, de conformitat amb el que establix l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU).
  
Segon
  
La documentació està completa, a l'efecte del compliment del que preceptua l'article 27 de la LRAU.
  
Tercer
  
Amb relació a les determinacions previstes en la present modificació respecte als articles 1.21, 1.22, 5.124, 6.19, 6.24, 6.26, 6.35 i 7.5.2 de les NNUU del PGOU, no es formulen objeccions des del punt de vista dels criteris urbanístics de l'ordenació territorial, d'acord amb el que establix l'article 40 de la LRAU.
  
Respecte als articles 3.21.2, 3.21.3 i 6.14.4 s'estarà al que indica l'informe de la Conselleria de Cultura que diu que este tipus d'edificis amb Nivell 3 es pot assimilar a la protecció ambiental establida en l'article 95 del Decret 21/1998, de 15 de desembre, del Govern Valencià, pel qual s'aprova el Reglament de Planejament de la Comunitat Valenciana en el qual s'indica que per a este tipus de protecció es podrà autoritzar ?la demolició de les parts no visibles des de la via pública, i preservar i restaurar els elements propis i escometre la reposició del volum preexistent respectant l'entorn i els caràcters originaris de l'edificació?. Davant d'esta definició sí que seria acceptable la construcció d'espais habitables davall de coberta, sempre que es respecten el volum preexistent i els caràcters originaris de l'edificació que li conferixen la protecció ambiental.
  
Respecte a l'article 7.5.2.bis s'establix la flexibilització de l'edificabilitat, en parcel·les per a ús hoteler, en funció de la zona d'ordenació:
  
- En la zona EDC (Edificació Tancada): s'indica que es permetrà augmentar l'alçària de l'edificació fins a igualar la de l'edifici més baix dels confrontants, de manera que es tape la mitgera vista, però sense generar-se alçàries excessives en determinats edificis d'una illa.
  
- En les zones EDA (Edificació Oberta), UFA i UFH (Unifamiliar) i TER-1 i TER-2 (Terciari) es concreten els paràmetres màxims que seran permesos pel que fa a edificabilitat màxima, alçàries màximes i ocupació màxima de parcel·la.
  
Estes opcions s'acompanyen de la necessitat de complir el que establix l'article 55 de la Llei 6/94, de 15 de novembre, de la Generalitat Valenciana, Reguladora de l'Activitat Urbanística i l'article 17 de l'annex del Decret 21/1998, de 15 de desembre, del Govern Valencià, pel qual s'aprova el Reglament de Planejament de la Comunitat Valenciana, i es concreta mitjançant la realització d'un conveni urbanístic amb el promotor abans de la concessió de la llicència d'obres en què es preveurà la proporció de dotacions públiques que s'ha de cedir com a mesura compensatòria a l'increment d'edificabilitat permés i la ubicació i característiques de dites dotacions i es necessitarà un informe municipal previ favorable sobre la seua idoneïtat. La quantia d'esta cessió està definida amb caràcter general pel Ple municipal.
  
Respecte a l'article 7.8 s'admet l'aplicació dels mateixos criteris d'edificabilitat utilitzats per a l'ús hoteler en aquelles parcel·les d'ús dotacional assistencial públic o privat sempre que es tinga l'informe favorable de la Conselleria competent en la matèria.
  
Quart
  
La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva de modificacions de municipis de menys de 50.000 habitants, de conformitat amb el que disposen els articles 55.1 i 39 de la LRAU, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que s'ha exposat abans, la Comissió Territorial d'Urbanisme, en sessió realitzada el 16 d'abril de 2003, acorda aprovar definitivament la Modificació Puntual núm. 37 del Pla General d'Ordenació Urbana de Cullera sempre que les dotacions que es concreten com a mesura compensatòria a l'augment d'edificabilitat en parcel·les d'ús hoteler o assistencial siguen complementàries de les ja existents per a evitar que es disminuïsca la proporció de dotacions públiques respecte de l'edificabilitat.
  
Així mateix s'haurà de complir els condicionants establits en l'informe de la Conselleria de Cultura respecte de la modificació dels articles 3.21.2, 3.21.3 i 6.14.4.
  
Contra el present acord, que no posa fi a la via administrativa, es podrà interposar recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà d'haver rebut la present notificació.
  
Tot això, sense perjuí que es puga exercitar qualsevol altre recurs que s'estime oportú.
  
València, 16 d'abril de 2003.- El secretari de la Comissió Territorial d'Urbanisme: José Manuel Palau Navarro.